CELEX: 32021R0074
Language: lt
Date: 2021-01-26 00:00:00
Title: Komisijos įgyvendinimo reglamentas (ES) 2021/74 2021 m. sausio 26 d. kuriuo iš dalies keičiamas Įgyvendinimo reglamentas (ES) 2020/1191 dėl priemonių, kuriomis siekiama neleisti pomidorų vaisiaus rudųjų raukšlių virusui (ToBRFV) patekti į Sąjungą ir joje išplisti

2021 1 27   
               
               
                  LT
               
               
                  Europos Sąjungos oficialusis leidinys
               
               
                  L 27/15
               
            
         KOMISIJOS ĮGYVENDINIMO REGLAMENTAS (ES) 2021/74
         2021 m. sausio 26 d.
         kuriuo iš dalies keičiamas Įgyvendinimo reglamentas (ES) 2020/1191 dėl priemonių, kuriomis siekiama neleisti pomidorų vaisiaus rudųjų raukšlių virusui (ToBRFV) patekti į Sąjungą ir joje išplisti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 30 straipsnį,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (2), ypač į jo 22 straipsnio 3 dalį ir 52 straipsnį,
         kadangi:
         
                     (1)
                  
                  
                     Komisijos įgyvendinimo reglamentas (ES) 2020/1191 (3) įsigaliojo 2020 m. rugpjūčio 15 d. Nuo tos dienos kai kurios valstybės narės ir profesionalūs veiklos vykdytojai to reglamento 7 straipsnio 2 dalyje vartojamą terminą „laikoma sandėlyje“ suprato ir taikė skirtingai;
                  
               
                     (2)
                  
                  
                     dėl praktinių priežasčių ir todėl, kad Solanum lycopersicum L. ir Capsicum spp. sėklos (toliau – nurodytosios sėklos), kurios buvo surinktos iki 2020 m. rugpjūčio 15 d., negali atitikti reikalavimo, kad jų motininiai augalai būtų išauginti gamybos vietos dalyje, kurioje, kaip žinoma, nurodytasis kenkėjas neaptinkamas remiantis oficialiomis patikromis, atliktomis tinkamu laiku siekiant aptikti tą kenkėją, tokioms sėkloms neturėtų būti taikoma Įgyvendinimo reglamento (ES) 2020/1191 7 straipsnio 1 dalies a punkte nustatyta sąlyga;
                  
               
                     (3)
                  
                  
                     Įgyvendinimo reglamento (ES) 2020/1191 7 straipsnio 2 dalis turėtų būti iš dalies pakeista siekiant paaiškinti, kad kompetentinga institucija arba profesionalūs veiklos vykdytojai oficialiai prižiūrint kompetentingai institucijai turėtų paimti nurodytųjų sėklų, kurios buvo surinktos iki 2020 m. rugpjūčio 15 d., mėginius ir juos ištirti dėl nurodytojo kenkėjo prieš pirmą kartą vežant tas sėklas Sąjungos viduje. Toks nukrypimas nuo to reglamento 7 straipsnio 2 dalies turėtų sudaryti sąlygas sėkloms, prie kurių jau pridėtas augalų pasas, patekti į apyvartą Sąjungos teritorijoje jų toliau netiriant;
                  
               
                     (4)
                  
                  
                     nurodytosios sėklos, kurios pirmą kartą Sąjungos viduje vežamos po 2021 m. balandžio 1 d. ir kurios buvo ištirtos iki 2020 m. rugsėjo 30 d. taikant IFA metodą, turėtų būti dar kartą tiriamos taikant kitą nei IFA metodą, kaip nurodyta priedo 3 punkte;
                  
               
                     (5)
                  
                  
                     trečiųjų šalių kilmės nurodytosios sėklos, kurios buvo surinktos iki 2020 m. rugpjūčio 15 d., negali atitikti sąlygos, kad jų motininiai augalai būtų išauginti gamybos vietos dalyje, kurioje, kaip žinoma, nurodytasis kenkėjas neaptinkamas remiantis oficialiomis patikromis, atliktomis tinkamu laiku siekiant aptikti tą kenkėją, todėl tokioms sėkloms, kurias ketinama įvežti į Sąjungą, neturėtų būti taikomas9 straipsnio 1 dalies a punkto i papunktyje nustatytas reikalavimas;
                  
               
                     (6)
                  
                  
                     sėklų pramonės sektorius ir valstybės narės informavo Komisiją, kad dėl reikalavimo fitosanitariniame sertifikate nurodyti registruotos gamybos vietos dalies pavadinimą pagal Įgyvendinimo reglamento (ES) 2020/1191 9 straipsnį eksportuotojai gaišta laiką ir susiduria su praktiniais sunkumais, nes jiems sunku nustatyti konkrečią gamybos vietos dalį. siekiant padėti trečiųjų šalių kompetentingoms institucijoms ir profesionaliems veiklos vykdytojams identifikuoti registruotą gamybos vietos dalį, tas reikalavimas turėtų būti pakeistas reikalavimu pateikti informaciją apie motininių augalų gamybos vietos dalies atsekamumą;
                  
               
                     (7)
                  
                  
                     trečiųjų šalių kilmės nurodytosios sėklos turėtų būti tiriamos taikant mėginių ėmimo ir tyrimo metodus, nurodytus Įgyvendinimo reglamento (ES) 2020/1191 priede. siekiant atsižvelgti į tai, kad kai kurios nurodytosios sėklos galėjo būti tirtos prieš kelis mėnesius iki jų faktinio sertifikavimo eksportui, proporcinga nuo 2021 m. balandžio 1 d. taikyti reikalavimą atlikti privalomus molekulinius tyrimus ir suteikti trečiosioms šalims laiko prisitaikyti prie šio reikalavimo;
                  
               
                     (8)
                  
                  
                     tam, kad būtų išvengta bereikalingų prekybos apribojimų iki 2020 m. rugpjūčio 15 d. surinktų nurodytųjų sėklų atžvilgiu, šis reglamentas turėtų būti pradėtas taikyti kuo greičiau. Todėl šis reglamentas turėtų įsigalioti trečią dieną po jo paskelbimo;
                  
               
                     (9)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2020/1191 pakeitimas
            Įgyvendinimo reglamentas (ES) 2020/1191 iš dalies keičiamas taip:
            
                        1)
                     
                     
                        7 straipsnis iš dalies keičiamas taip:
                        
                                    a)
                                 
                                 
                                    1 dalis papildoma šia pastraipa:
                                    „Nurodytosioms sėkloms, surinktoms iki 2020 m. rugpjūčio 15 d., netaikoma a punkte nustatyta sąlyga.“;
                                 
                              
                                    b)
                                 
                                 
                                    7 straipsnio 2 dalis pakeičiama taip:
                                    
                                       „2.   Nukrypstant nuo 1 dalies a punkto ir b punkto pirmos pastraipos, kompetentinga institucija arba profesionalūs veiklos vykdytojai oficialiai prižiūrint kompetentingai institucijai paima nurodytųjų sėklų, kurios buvo surinktos iki 2020 m. rugpjūčio 15 d., mėginius ir juos ištiria dėl nurodytojo kenkėjo, ir tik nustačius, kad sėklos neužkrėstos tais kenkėjais, jas leidžiamą pirmą kartą vežti Sąjungoje.
                                       Nurodytosios sėklos, kurios pirmą kartą Sąjungos viduje vežamos po 2021 m. balandžio 1 d. ir kurios buvo ištirtos iki 2020 m. rugsėjo 30 d. taikant IFA metodą, turėtų būti dar kartą tiriamos taikant kitą nei IFA metodą, kaip nurodyta priedo 3 punkte.“;
                                    
                                 
                              
                  
                        2)
                     
                     
                        9 straipsnis iš dalies keičiamas taip:
                        
                                    a)
                                 
                                 
                                    1 dalies a punkto ii papunkčio tekstas pakeičiamas taip:
                                    „buvo oficialiai paimti atitinkamų nurodytųjų sėklų arba jų motininių augalų mėginiai ir, siekiant aptikti nurodytąjį kenkėją, atlikti tyrimai, kaip nurodyta priede, kuriais nustatyta, kad jie neužkrėsti nurodytuoju kenkėju;“;
                                 
                              
                                    b)
                                 
                                 
                                    1 dalies b punktas pakeičiamas taip:
                                    „informacija, kuria užtikrinamas motininių augalų gamybos vietos dalies atsekamumas.“;
                                 
                              
                                    c)
                                 
                                 
                                    įterpiama ši 3 dalis:
                                    
                                       „3.   Nukrypstant nuo 1 dalies a punkto i papunkčio, nurodytųjų sėklų, kurios surinktos iki 2020 m. rugpjūčio 15 d., papildomoje deklaracijoje nurodoma tik tai, kad įvykdyta 1 dalies a punkto ii papunktyje nustatyta sąlyga, ir pateikiamas teiginys: „Sėklos surinktos iki 2020 m. rugpjūčio 15 d.““;
                                    
                                 
                              
                                    d)
                                 
                                 
                                    pridedama ši 4 dalis:
                                    
                                       „4.   Po 2021 m. kovo 31 d. išduotuose fitosanitariniuose sertifikatuose papildomoje deklaracijoje patvirtinama, kad trečiųjų šalių kilmės nurodytosios sėklos buvo ištirtos vienu iš tyrimų metodų, išskyrus IFA, kaip nurodyta Įgyvendinimo reglamento (ES) 2020/1191 priedo 3 punkte.“
                                    
                                 
                              
                  
         
            2 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. sausio 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 317, 2016 11 23, p. 4.
         
            (2)  OL L 95, 2017 4 7, p. 1.
         
            (3)  2020 m. rugpjūčio 11 d. Komisijos įgyvendinimo reglamentas (ES) 2020/1191, kuriuo nustatomos priemonės, kuriomis siekiama neleisti pomidorų vaisiaus rudųjų raukšlių virusui (ToBRFV) patekti į Sąjungą ir joje išplisti, ir panaikinamas Įgyvendinimo sprendimas (ES) 2019/1615 (OL L 262, 2020 8 12, p. 6).